Document ID: 32013D1359

ODLUKA br. 1359/2013/EU EUROPSKOG PARLAMENTA I VIJEĆA
od 17. prosinca 2013.
o izmjeni Direktive 2003/87/EZ kojom se pojašnjavaju odredbe o vremenskom rasporedu dražbi emisijskih jedinica stakleničkih plinova
(Tekst značajan za EGP)
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 192. stavak 1.,
uzimajući u obzir prijedlog Europske komisije,
nakon prosljeđivanja nacrta zakonodavnog akta nacionalnim parlamentima,
uzimajući u obzir mišljenje Europskoga gospodarskog i socijalnog odbora (1),
nakon savjetovanja s Odborom regija,
u skladu s redovnim zakonodavnim postupkom (2),
budući da:
(1)
Člankom 10. stavkom 4. Direktive 2003/87/EZ Europskog parlamenta i Vijeća (3) ne navodi se kako se količine emisijskih jedinica stakleničkih plinova namijenjenih prodaji na dražbi trebaju raspodijeliti u razdoblju trgovanja.
(2)
Zbog pravne sigurnosti i predvidljivosti tržišta trebalo bi pojasniti da, s ciljem osiguravanja pravilnog funkcioniranja tržišta, Komisija u iznimnim okolnostima može prilagoditi vremenski raspored dražbe u skladu s člankom 10. stavkom 4. Direktive 2003/87/EZ.
(3)
Direktivu 2003/87/EZ stoga bi trebalo na odgovarajući način izmijeniti,
DONIJELI SU OVU ODLUKU:
Članak 1.
U članku 10. stavku 4. prvom podstavku Direktive 2003/87/EZ dodaju se sljedeće rečenice:
„Ako se procjenom pojedinih industrijskih sektora utvrdi da se ne očekuju bitne posljedice za sektore i podsektore izložene znatnom riziku od istjecanja ugljika, Komisija u iznimnim okolnostima može prilagoditi vremenski raspored za razdoblje iz članka 13. stavka 1. koje počinje 1. siječnja 2013. kako bi se osiguralo pravilno funkcioniranje tržišta. Komisija provodi samo jednu takvu prilagodbu maksimalnog broja od 900 milijuna emisijskih jedinica.”.
Članak 2.
Ova je Odluka upućena državama članicama.
Sastavljeno u Bruxellesu 17. prosinca 2013.

Labels: 20